Birgir langt kominn með hálft maraþon í Haustmaraþoni . Birgir Sigurðsson , 42 ára smiður æfir með ÍR Skokk . Hann gekk til liðs við skokkarana í ÍR í upphafi ársins 2012 . Fram að því hafði hann aðeins tekið hlaupaskóna fram á sumrin en þó að mjög takmörkuðu leyti . Eins og margir karlmenn á hans aldri var Birgir í fótbolta einu sinni í viku , en þegar meiðsli gerðu vart við sig og héldu honum frá boltanum ákvað Birgir að byrja að hlaupa . Hvað hefur það gefið þér að hlaupa í hlaupahóp ? Það er mikil hvatning að hlaupa í hóp . Maður hittir fólk , spjallar og hefur gaman að . Hver er munurinn á því að hlaupa einn eða í hlaupahóp ? Það er auðveldara að hlaupa með hlaupahóp . Það er mikið auðveldara að koma reglu á hlaupin með því að mæta á æfingar . Þegar maður er einn er svo auðvelt að segja : „ Ég hleyp á morgun , þá verður betra veður . " Hvernig hlaupari ertu , hvað hleypur þú oft og lengi í einu ? Ég er fyrst og fremst að hlaupa fyrir mig sjálfan og keppi bara við þá tíma sem ég náði í síðasta hlaupi . En að sjálfsögðu set ég mér markmið sem ég reyni að ná . Ég reyni að hlaupa þrisvar í viku . Í miðri viku hleyp ég ca. 10 - 12 km. á æfingu . En á laugardögum hleyp ég oftast um 17 km . Ég ætla reyndar að fara lengja og hlaupa þá rúmlega 20 km . En það koma vikur þar sem maður kemst ekki á æfingar t.d. vegna vinnu , þá reynir maður að fara einn út að hlaupa . Á fólk sem er að hlaupa eða langar að byrja að ganga í hlaupahóp ? Já , ekki spurning . Fólk sem er að byrja fær mikla hvatningu frá öðrum sem eru að hlaupa og svo eru þjálfararnir mjög duglegir að hvetja fólk áfram . Og þó að maður þekki engan í hlaupahópnum þá finnur maður strax einhvern sem er á svipuðu tempói . Einnig er mjög gott að hafa æfingar á föstum tímum . Maður bara mætir óháð veðri og nánast alltaf þegar maður er lagður af stað þá skiptir veðrið ekki máli . Af hverju hlaup frekar en ræktin eða önnur hreyfing ? Þetta hentar mér vel og það er svo gott að vera úti í ferska loftinu . Ég var á golfnámskeiði allan síðasta vetur en sló ekki í eina einustu kúlu um sumarið . Kannski kemur golfið seinna . Viltu deila með lesendum því sem hefur staðið upp úr hjá þér síðasta árið í hlaupunum ? Í mars fyrir ári hljóp ég fyrsta Powerade hlaupið mitt á 56 mínútum en í nóvember hljóp ég á 45 : 36 . Ég hljóp hálf maraþon í fyrsta sinn í Reykjavíkur maraþoninu í ágúst og svo hljóp ég aftur í Haust maraþoninu og hljóp þá á 1:42:10 sem var bæting um ca. sjö mínútur . Birgir á fullri ferð í Powerade hlaupi sem hann tekur ávallt þátt í . Hvað gera hlaup fyrir þig persónulega ? Ég er búinn að kynnast fullt af hressu og skemmtilegu fólki og í bónus er ég sennilega kominn í besta form sem ég hef verið í , í mjög langan tíma . Hver eru markmiðin til skemmri og lengri tíma ? Næst ætla ég að reyna að hlaupa undir 45 mín í Powerade hlaupunum . Svo þarf ég að fara að huga að því að setja mér nánari markmið fyrir 2014 . Annað sem þú vilt koma á framfæri ? Ég er alltaf með Garmin úrið með mér . Ég hef mjög gaman af því að skoða útkomuna þegar ég kem heim og bera saman við síðustu æfingar . Ég mætti um daginn á æfingu með vitlaust úr og var eiginlega bara hálfur maður á æfingunni .